**Pasientinformasjon**

**Gynekologisk seksjon
Bærum sykehus**

Telefon: 67 80 94 55 | Sentralbord: 03525

**Pasientinformasjon- Operasjon for å fjerne livmor ved kikkhullskirurgi (LH)**

**Hvorfor fjernes livmoren?**
De vanligste årsaker til å fjerne livmoren er: muskelknuter, unormale blødninger og kreft i livmoren.

**Hvordan utføres operasjonen?**

**Om operasjonen**
Laparoskopi er en metode der en "kikkert" føres inn gjennom et lite snitt i bukveggen under navlen. "Kikkerten" kobles til videokamera og TV-skjerm. Ofte lager vi tre små ekstra snitt lenger ned på maven hvor vi fører inn instrumenter for å utføre operasjonen. Operasjonen foregår i narkose. Vi kan se de indre organer og eventuelt operere på disse. Bukhulen fylles med kullsyregass som slippes ut ved avslutningen av inngrepet.

Vevet som fjernes, blir sendt til mikroskopisk undersøkelse. Vi kontakter deg når svaret foreligger. I noen få tilfeller vil det under operasjonen vise seg at forholdene er slik at det blir nødvendig med en vanlig, åpen operasjon. I så fall får du et større sår på magen og blir i sykehuset i 2 dager, sykmeldes i 2-4 uker. Hvis du ikke under noen omstendighet kan/vil at vi skal utvide operasjonen, må du si ifra til oss på forhånd. Ved kikkhullskirurgi løsnes livmoren med instrumenter og fjernes oftest via skjeden som deretter lukkes (syes) i toppen. Denne metoden gir oftest mindre plager etter inngrepet og har kortere sykemeldingstid.

**Forberedelse hjemme til operasjon**

Kvelden før:

Vi anbefaler at du drikker tilsammen 400 ml (2 stk) Preop (energidrikk) kvelden før operasjonen. Preop kan kjøpes på apotek Det er viktig at du ikke spiser noe etter kl. 24.00 kvelden i forkant. Du kan drikke vann, te, kaffe uten melk, saft eller eplejuice fram til kl. 06.00 operasjonsdagen.

Om morgenen på operasjonsdagen:

Om morgenen på operasjonsdagen (kl.06.00) bør du drikke ytterligere 200 ml (1 stk) Preop. En slik drikk gir nyttig energitilførsel før operasjonen, og den bidrar til at tarmen kommer raskere i gang igjen etterpå. Drikken inneholder karbohydrater, så du må ikke ta den hvis du har diabetes type 1 og 2 (sukkersyke).

Dusj og vask håret. Ta av all sminke, neglelakk, kunstige negler og evt. piercing. Alle smykker må også legges igjen hjemme.

**NB!** *Piercing i navlen må fjernes 3 uker før operasjonen.  Vask med Pyrisept daglig. Du skal ikke foreta barbering av operasjonsområde, dvs. magen eller underlivet, siste 14 dager før operasjon.
Barbering kan gi små rifter i huden som øker risikoen for sårinfeksjon.*

**Operasjonsdagen**
Du møter fastende operasjonsdagen på gynekologisk avdeling. Alle pasientene møter tidlig, så du må regne med ventetid. I forbindelse med inngrepet får du smertestillende tabletter samt antibiotika for å forebygge infeksjon etter operasjon. Vi legger kateter i blæren før operasjonen. Dette fjernes etter inngrepet. Du vil bli overvåket på oppvåkningsavdelingen i 2-3 timer. Deretter bringes du tilbake til gynekologisk avdeling.

**Etter operasjonen**
Man blir raskere frisk og får færre komplikasjoner etter en operasjon dersom man spiser og drikker normalt og kommer seg raskt ut av sengen. De fleste har noe smerter de første dagene etter operasjonen. Når livmoren er fjernet, blir menstruasjonen borte. Hvis livmorhalsen er fjernet så er det ikke nødvendig med videre celleprøvetaking med mindre livmor er fjernet pga. celleforandringer. Står livmorhalsen igjen, må du huske å få tatt celleprøve. Vanligvis har det ingen betydning for seksuallivet at livmoren er fjernet.**Samleie frarådes i minst 12 uker etter operasjon hvis du har fjernet livmorhalsen.** Står livmorhalsen igjen frarådes samleie i 8 uker.

Er du ikke i eller ferdig med overgangsalderen, vil du vanligvis få hetetokter om eggstokkene fjernes ved inngrepet. Du kan da ha behov for østrogenbehandling oftest med plaster.

Operasjonssåret syes med sting som forsvinner av seg selv. La bandasjen være urørt (hvis den ikke har åpnet seg eller er helt gjennomtrukket) minst de første 5 dagene etter operasjonen. Den er vanntett, og derfor kan du dusje med den på.

Man reiser vanligvis hjem om ettermiddagen / kvelden operasjonsdagen eller dagen etter. Du får med resept på smertestillende tabletter ved utreisen. Noen ganger er det nødvendig med blodfortynnende medisiner (innsetting sprøyter kan du få opplæring for) i totalt en ukes tid.

Ved behov vil vi avtale kontrollundersøkelse.  Det er vanlig med 2 ukers sykmelding.

Resultatet av vevsundersøkelsen sender vi også til fast- og henvisende lege. Dersom du trenger ytterligere oppfølging, vil du få beskjed fra oss.

**Etter hjemkomsten**

Mange føler seg trette og uvel den første dagen. Dette er normalt og går fort over. Noen kan kjenne smerter i skuldrene fordi gassen vi brukte i bukhulen irriterer en nerve i mellomgulvet. Smertene kan vare i flere dager men du vil likevel føle deg betydelig bedre generelt. Du kan bruke lette smertestillende midler som f.eks. Paracetamol. Du kan ha sparsom blødning fra skjeden i noen dager. Stingene forsvinner av seg selv.

**Komplikasjoner**
Blærekatarr, blodansamling i såret, blødning og sårinfeksjon (smerte, hevelse, rødme og evt. puss) kan forekomme. Får du infeksjonstegn, blødninger eller andre komplikasjoner de første ukene etter hjemreisen kan du kontakte gynekologisk seksjon direkte, alternativt egen lege og evt. ta med en urinprøve på et rent glass.

Har du praktiske spørsmål i forkant av innleggelsen, ring gynekologisk ekspedisjon tlf. 67 80 94 52.
Ved medisinske spørsmål, ring gynekologisk poliklinikk tlf. 67 80 94 60 på dagtid, eller eventuelt gynekologisk sengepost tlf. 67 80 94 55.